b'\n_START_ARTICLE_\nKansalliskirjallisuus\n_START_PARAGRAPH_\nKansalliskirjallisuus on se osa kansan kirjallisuutta, jossa kansan ominaispiirteet selvimmin ilmenev\xc3\xa4t. Kansalliskirjallisuus k\xc3\xa4sittelee kansallista identiteetti\xc3\xa4 ja on muokannut sit\xc3\xa4._NEWLINE_Kansalliskirjallisuuteen luetaan yleens\xc3\xa4 niin kansakunnan piiriss\xc3\xa4 syntynyt kirjoitettu kirjallisuus kuin suullinen kansanrunouskin. Kansalliskirjallisuuteen on saatettu sis\xc3\xa4llytt\xc3\xa4\xc3\xa4 my\xc3\xb6s muun muassa historiankirjoitus ja poliittiset kirjoitukset. Toisinaan kansallikirjallisuuden piiriin katsotaan kuuluvan vain tietynkielinen el\xc3\xa4v\xc3\xa4 kirjallinen kulttuuri._NEWLINE_Kansalliskirjallisuuden k\xc3\xa4sitteen muodostuminen liittyi eurooppalaisten kansallisvaltioiden ja nationalismin syntyyn 1700- ja 1800-luvulla. Kansalliskirjallisuuden ideaa kehittiv\xc3\xa4t ja systematisoivat etenkin saksalaiset romantikot kuten Georg Gottfried Gervinus._NEWLINE_1800-luvun Suomessa kansalliskirjallisuuden idea oli merkitt\xc3\xa4v\xc3\xa4ss\xc3\xa4 asemassa, ja kansallisfilosofi J. V. Snellmanin ohjelmaan kuului kansallishenke\xc3\xa4 edist\xc3\xa4v\xc3\xa4n kansalliskirjallisuuden luominen. Kansalliskirjallisuuden k\xc3\xa4site sai 1900-luvulla Suomessa sotien edell\xc3\xa4 ja sotienj\xc3\xa4lkeisin\xc3\xa4 vuosina erityisen kulttuuripoliittisen merkityksen. Suomessa julkaistiin vuosina 1930\xe2\x80\x931939 15-osainen teossarja Suomen kansalliskirjallisuus, ja 1940-luvun j\xc3\xa4lkipuoliskolla Rafael Koskimies julkaisi kolmiosaisen teoksen El\xc3\xa4v\xc3\xa4 kansalliskirjallisuus.'